‘Seksuele teistering’ teen ANC-woordvoerder ondersoekPule Mabe, ANC-woordvoerder. Foto: Facebook ŉ Storm woed om die kop van Pula Mabe, nasionale woordvoerder van die ANC, nadat ŉ intern by die party hom van seksuele teistering beskuldig het. Die ANC het Maandag in ŉ kort verklaring bevestig dat ŉ klag verlede week by sy hoofkantoor aanhangig gemaak is. ŉ Griewepaneel is op die been gebring en die saak sal na verwagting in die week aangehoor word. “Totdat die interne prosesse afgehandel is, sal die ANC nie kommentaar lewer oor die gronde van hierdie bewerings nie,” lui die verklaring. Dit het egter reeds in die media uitgekom dat Mabe se 26-jarige persoonlike assistent die klagte teen hom gelê het. EWN berig die vrou het ŉ brief van 14 bladsye aan Jessie Duarte, die ANC se adjunk-sekretaris-generaal, geskryf waarin sy om ingryping pleit. Die vrou beweer Mabe het haar op minstens twee geleenthede seksueel geteister en dat hul werksverhouding versuur het toe sy hom weggewys het. Volgens EWN beweer die vrou onder meer Mabe het haar hotelkamer in die middel van die nag binnegekom, op suggestiewe wyse aan haar gevat en tydens ŉ ANC-geleentheid daarop aangedring om in haar hotelkamer te werk. Sy beweer nadat hul werksverhouding versuur het, is haar postitel verlaag en haar salaris verminder.